
Gráflekérdezésekkel támogatott architektúra kiértékelés és szintézis szolgáltatásbiztonsági jellemzők alapján

A kritikus rendszerek tervezése során matematika precizitással kell igazolni nem csak funkcionális követelmények, hanem olyan, extra-funkcionális követelményeket teljesítését is, mint a szolgáltatásbiztonság vagy teljesítmény. Ezeket a sok esetben egymásnak ellentmondó jellemzőket jelentős mértékben a megvalósított rendszer architektúra befolyásolja, így a megfelelő architektúra kiválasztása kulcsfontosságú.
A modellvezérelt rendszertervezésben az extra-funkcionális jellemzők közötti megfelelő kompromisszumok megkeresésére elterjedtek a tervezésitér-bejáró (DSE) algoritmusok, melyekkel architektúra javaslatok akár végtelen méretű halmaza is automatikusan bejárható. Ehhez azonban szükséges az extra-funkcionális követelmények automatizált kiértékelése teljes vagy félkész architektúra-javaslatokon. A komplex, szolgáltatásbiztonsággal kapcsolatos extra-funkcionális követelményeket általában valamilyen alacsony szintű, sztochasztikus matematikai formalizmusra történő transzformációval kell megfogalmazni. Így a DSE használata specializált szaktudást igényelhet, valamint kapott analízis modellek kiértékelése sok esetben skálázhatósági problémákhoz vezet.
A dolgozat célja a magas szintű leíráson alapuló, skálázható architektúra szintézis támogatása. Ennek eléréséhez a dolgozat javasol egy módszert, mellyel a szolgáltatásbiztonsági követelmények közvetlenül a teljes vagy félkész architektúra modelleken, gráfmodell lekérdezésekkel írhatók le. Ezen követelmények kiértékeléséhez a dolgozat a gráfminta-illesztő algoritmusokat a döntési diagrammokon alapuló hibafa-analízis technikákkal kombinálja. Ezen felül a dolgozat kiterjeszt egy logikai megoldón alapuló DSE eszközt a lekérdezésekkel specifikált követelmények szerinti hatékony architektúra-szintézishez.
Az eredményekkel egyrészt lehetővé válik a mérnökök számára a követelmények megfogalmazása egy magas szintű nyelven, másrészt a szintézis során kihasználhatóak a skálázható modell lekérdező eszközök olyan jellemzői, mint a lekérdezés-optimalizálás és az inkrementális kiértékelés. A javasolt módszert és prototípus implementációját a NASA JPL által bemutatott esettanulmányon keresztül vizsgálom és összehasonlítom egy modell transzformáción és sztochasztikus kiértékelőn alapuló módszerrel.
Klasszifikáció:
· Computer systems organization~Dependable and fault-tolerant systems and networks
· Software and its engineering~Architecture description languages
· Theory of computation~Discrete optimization



